- Jeg vil aldri jobbe på klesfabrikk igjen
Omringet av døde og døende lå Reshma i de mørke ruinene - uten å vite om hun noen gang ville bli funnet. Det skulle gå over 400 timer før redningen kom. - Jeg skal aldri jobbe i en tekstilfabrikk igjen, sa Begum, da hun mandag snakket offentlig for første gang siden redningen. 19-åringen ble trillet inn i rullestol da hun møtte pressen, og var omgitt av soldater og leger gjennom hele intervjuet. 1127 mennesker er til nå funnet døde i ruinene av den åtte etasjer høye fabrikken, som 24. april kollapset over mer enn 3000 arbeidere. Bildespesial: Fabrikk kollapset i Dhaka Midt i sorgen opplevde redningsarbeiderne likevel et mirakel da de etter 17 dager med håpløs leting etter overlevende plutselig så Reshmas hånd vinke fra ruinene.Hun var nær uskadet fysisk, men har trengt oppfølging etter den ekstreme mentale påkjenningen av å være fanget i mørket så lenge. 19-åringen var i et bønnerom i kjelleren, da bygget plutselig kollapset over henne. - Da det skjedde falt jeg og slo hodet mitt voldsomt. Jeg våknet i mørket, sa Begum til pressen på mandag. Alt hun hadde å overleve på var fire pakker kjeks og litt vann, som lå igjen fra tre andre arbeidere som døde i samme rom. - Det lå en mann nær meg. Han ropte «hjelp meg, Hjelp meg», men han døde. Jeg kan ikke huske alt som skjedde, fortalt hun om de første dagene under ruinene. - Jeg trodde aldri jeg skulle komme ut igjen i live.Redningsmannskapene jobbet febrilsk over henne, og Begum skal etter hvert ha overlevd ved å drikke vannet de jevnlig sprinklet over ruinene. Etter mer enn to uker i mørket, med 1000 lik i ruinene rundt seg, hørte hun endelig redningsmannskapene nærme seg kjelleren. - Jeg slo ruinene med pinner for å tiltrekke meg oppmerksomheten deres. Ingen hørte meg og det var ille for meg. Jeg trodde ikke jeg ville få se dagslyset igjen, fortalte hun under pressekonferansen på mandag. Så fikk hun altså klemt ut armen mellom steinene, så redningsmannskapene så henne. Bakgrunn:Her omfavner de hverandre for siste gangI Bangladesh jobber fire millioner mennesker i tekstilindustrien. Begum skal ifølge The Independent ha tjent i underkant av fire hundre kroner i måneden på å lage klær for vestlige merker før kollapsen. Industrien er en svært farlig arbeidsplass. Over 70 mennesker mistet livet da en tekstilfabrikk kollapset i Dhaka 2005, og i fjor omkom 112 mennesker i en brann i en tekstilfabrikk rett utenfor byen. Bildespesial:Brann i tekstilfabrikk i Dhaka Torsdag døde åtte arbeidere som følge av giftig røyk fra en brann i en tredje fabrikk. 19-åringen understreket også dødstallene etter fabrikkollapsen kunne vært unngått. Dagen før slo muren i bygget sprekker, og arbeiderne ble evakuert. Dagen etter var alle i full jobb inne igjen. - Sjefene sa at det var trygt og ikke noe problem. De sa jeg bare skulle gjøre jobben min, fortalte hun under pressekonferansen på sykehuset.Ifølge innenriksdepartementets granskingskommisjon var det strømgeneratorer som forårsaket bygningskollapsen. - Fire store generatorer var plassert i de øverste etasjene, i strid med reglene, forklarer kommisjonens leder Main Uddin Khandaker. - Da disse ble startet opp etter et strømbrudd, begynte de å vibrere. Sammen med vibrasjonene fra tusen symaskiner utløste dette kollapsen, sier han. Eieren av bygget ble pågrepet av spesialsoldater etter kollapsen. Han vil ifølge politiet i Dhaka bli stilt for retten sammen med flere av fabrikkeierne.
Reshma Begum (19) overlevde 17 dager i ruinene av tekstilfabrikken i Dhaka i Bangladesh. Nå forteller hun for første gang hvordan.